Diari Oficial de la Generalitat Valenciana


Sumari del DOGV 5742, del 15-04-2008 (2008/4353)

RESOLUCIÓ de 7 d'abril de 2008, del director de l'Agència Valenciana de Foment i Garantia Agrària, per la qual s'establix la convocatòria d'admissió de sol·licituds i es publica la línia pressupostària i l'import global màxim que finança per a l'any 2008 les ajudes per a la primera instal·lació de jóvens agricultors i per a la modernització de les explotacions agràries.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5742

Data del DOGV
:   15-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/4353


Data del document
:   07-04-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * Agència Valenciana de Foment i Garantia Agrària
    * suport econòmic
    * ajuda a la modernització
    * jove agricultor
    * ajuda a l'agricultura
    * agricultor
    * modernització de l'explotació agrària
    * pla de desenvolupament agrícola
    * ajuda pública
    * competitivitat
    * subsidi d'instal·lació

RESOLUCIÓ de 7 d'abril de 2008, del director de l'Agència Valenciana de Foment i Garantia Agrària, per la qual s'establix la convocatòria d'admissió de sol·licituds i es publica la línia pressupostària i l'import global màxim que finança per a l'any 2008 les ajudes per a la primera instal·lació de jóvens agricultors i per a la modernització de les explotacions agràries. [2008/4353]  
En la disposició transitòria de l'Orde de 25 de març de 2008, de la conselleria d'Agricultura, Pesca i Alimentació, per la qual s'aproven les bases reguladores de les subvencions en matèria de modernització d'explotacions i de primera instal·lació de jóvens en el marc del PDR de la CV 2007-2013, s'establix que el termini d'admissió de sol·licituds per a estes ajudes s'establirà per a l'exercici 2008 en la convocatòria corresponent a esta anualitat.  
Així mateix, en l'article 23.2 de la Llei 38/2003, de 17 de novembre, General de Subvencions, i en l'article 47.11 del text refós de la Llei d'Hisenda Pública, del Consell s'exigixen la publicació de les línies de subvenció que financen i l'import global màxim destinat a les subvencions públiques.  
Per tot això, a proposta de la directora general de Producció Agrària, fent ús de les atribucions conferides en l'article 13 del Decret 123/2006, pel qual s'aprova l'Estatut de l'Agència Valenciana de Foment i Garantia Agrària, resolc:  
Apartat primer  
1. El termini de sol·licitud per a l'exercici 2008 de les ajudes regulades per mitjà de l'Orde de 25 de març de 2008, de la conselleria d'Agricultura, Pesca i Alimentació, per la qual s'aproven les bases reguladores de les subvencions en matèria de modernització d'explotacions agràries i de primera instal·lació de jóvens agricultors, en el marc del Programa de Desenvolupament Rural (PDR) de la Comunitat Valenciana 2007-2013, serà el comprés entre el dia de la publicació d'esta resolució en el Diari Oficial de la Comunitat Valenciana i el 31 de maig de 2008, els dos inclosos.  
2. Podran ser beneficiaris de les ajudes a la modernització d'explotacions agràries les persones físiques o jurídiques que complisquen els requisits exigits en els articles 4 i 5 de l'orde mencionada, i de les ajudes per a la primera instal·lació de jóvens agricultors les persones físiques que complisquen els requisits exigits en l'article 9 d'esta orde.  
3. Les sol·licituds i la documentació exigida es presentaran emplenant els impresos normalitzats i als llocs que s'especifiquen en el punt 1 de l'article 18 de l'orde de bases reguladores de les ajudes.  
Apartat segon  
1. Les subvencions per a la modernització d'explotacions agràries estan enquadrades en la mesura 121 de l'Eix 1 de les ajudes al desenvolupament rural que finança el Fons Europeu del Desenvolupament Rural (FEADER) establit en el Reglament (CE) 1698/1999, i el pagament es farà a càrrec de la línia pressupostària corresponent al capítol VII de l'Agència de Foment i Garantia Agrària, línia SE833000.  
L'import global màxim de les ajudes concedides en esta convocatòria per a esta mesura és de 8.000.000 d'euros, distribuïts en les anualitats següents:  
Anualitat 2008: 200.000 euros  
Anualitat 2009: 5.800.000 euros  
Anualitat 2010: 2.000.000 d'euros  
En el finançament de les ajudes per a la modernització de les explotacions agràries participa el FEADER en un 20%, el Ministeri d'Agricultura, Pesca i Alimentació en un 55,7% i la conselleria d'Agricultura, Pesca i Alimentació en un 24,3%.  
2. Les subvencions per a la primera instal·lació de jóvens agricultors estan enquadrades en la mesura 112 de l'Eix 1 de les ajudes al desenvolupament rural que finança el Fons Europeu del Desenvolupament Rural (FEADER) establit en el Reglament (CE) 1698/1999, i el pagament es farà a càrrec de la línia pressupostària corresponent al capítol VII de l'Agència de Foment i Garantia Agrària, línia SE833000.  
L'import global màxim de les ajudes concedides en esta convocatòria per a esta mesura és de 6.500.000 euros, distribuïts en les anualitats següents:  
Anualitat 2008: 150.000 euros  
Anualitat 2009: 4.650.000 euros  
Anualitat 2010: 1.700.000 euros  
En el finançament de les ajudes per a la primera instal·lació de jóvens agricultors participa el FEADER en un 20%, el Ministeri d'Agricultura, Pesca i Alimentació en un 37,5% i la conselleria d'Agricultura, Pesca i Alimentació en un 42,5%.  
3. En el cas que l'import de les sol·licituds d'ajudes supere els imports globals màxims per a cada mesura, s'aplicaran els criteris de prioritat establits en els punts 7 i 8 de l'article 18 de l'orde de bases reguladores.  
Apartat tercer  
D'acord amb l'apartat 4 de l'article 7 del Decret 147/2007 de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no cal notificar esta resolució a la Comissió Europea perquè no té tots els requisits de l'apartat 1 de l'article 87 del Tractat CE.  
Apartat quart  
Contra esta resolució procedix el recurs de reposició davant del mateix òrgan que l'ha dictat, en el termini d'un mes comptador des de l'endemà d'aquell en què tinga lloc la publicació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.  
Apartat quint  
Com a mínim una vegada a l'any, l'Agència Valenciana de Foment i Garantia Agrària, com a autoritat competent de gestió del Programa de Desenvolupament Rural de la Comunitat Valenciana, publicarà, en versió electrònica o impresa, la llista de beneficiaris de les ajudes, les denominacions de les operacions subvencionades i els imports de les ajudes públiques assignades a estes operacions, si bé haurà de garantir-se el dret d'accés als interessats a estos, així com el seu dret a formular objeccions.   
València, 7 d'abril de 2008.- El director de l'Agència de Foment i Garantia Agrària: Vicente Riera Balbastre.